กสิกรรุกกองบุคคล
บลจ.กสิกรไทย ตั้งเป้าขยายสินทรัพย์กองทุนส่วนบุคคลโตหมื่นล้านบาท เจาะกลุ่มประกันชีวิตต่างประเทศ สหกรณ์และมหาวิทยาลัย คาดสำรองเลี้ยงชีพโต 1015%
29 ม.ค. 2556

บลจ.กสิกรไทย ตั้งเป้าขยายสินทรัพย์กองทุนส่วนบุคคลโตหมื่นล้านบาท เจาะกลุ่มประกันชีวิตต่างประเทศ สหกรณ์และมหาวิทยาลัย คาดสำรองเลี้ยงชีพโต 1015%
นายเกษตร ชัยวันเพ็ญ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทตั้งเป้าการเติบโตของธุรกิจกองทุนส่วนบุคคลในปี 2556 ประมาณ 1 หมื่นล้านบาท จากสิ้นปีที่ผ่านมามีมูลค่าสินทรัพย์สุทธิอยู่ที่ประมาณ 6 หมื่นล้านบาท โดยมีแผนขยายกลุ่มลูกค้ามหาวิทยาลัย สหกรณ์ออมทรัพย์ และกลุ่มประกันชีวิตต่างประเทศที่ยังสามารถเจาะตลาดได้
“ปีที่ผ่านมากองทุนส่วนบุคคลทั้งระบบไม่ค่อยโตมากนัก เพราะมีเงินกองทุนของสำนักงานบริหารหนี้สาธารณะ (สบน.) ที่จ้าง บลจ.หลายแห่งบริหารได้ทยอยครบอายุการลงทุน รวมทั้ง บลจ.กสิกรไทย ด้วย ทำให้สินทรัพย์ลดลง และในปีนี้จะมีครบอายุอีก โดยของ บลจ.กสิกรไทย จะครบอายุอีกประมาณ 1 หมื่นล้านบาท ทำให้สินทรัพย์ลดเหลือ 5 หมื่นล้านบาท จึงตั้งเป้าขยายสินทรัพย์ให้กลับมาที่ประมาณ 6 หมื่นล้านบาทไว้ให้ได้” นายเกษตร กล่าว
อย่างไรก็ตาม หากไม่นับรวมเงินกองทุนของ สบน.ที่ครบอายุไปในปีที่ผ่านมา สินทรัพย์ของบริษัทก็ยังเติบโตทั้งลูกค้าสถาบันและลูกค้ารายบุคคล โดยได้บริหารจัดการเงินให้จุฬาลงกรณ์มหาวิทยาลัย มหาวิทยาลัยธรรมศาสตร์ และสถาบันบัณฑิตพัฒนบริหารศาสตร์ (นิด้า) ในปีนี้ได้ยื่นบริหารให้กลุ่มมหาวิทยาลัยอีกประมาณ 23 รายแล้ว สำหรับลูกค้าบุคคล พยายามหาผลิตภัณฑ์ทางการเงิน และนำเสนอทางเลือกให้เหมาะสมกับลูกค้าแต่ละราย
นายเกษตร กล่าวว่า สำหรับกองทุนสำรองเลี้ยงชีพในปี 2556 บริษัทตั้งเป้าเติบโตประมาณ 1015% จากมูลค่าสินทรัพย์ 1.53 แสนล้านบาท ณ สิ้นปีที่ผ่านมา ซึ่งการเติบโตของธุรกิจอาจไม่ค่อยสูงมากนัก เนื่องจากฐานของบริษัทค่อนข้างใหญ่ อีกทั้งรัฐวิสาหกิจส่วนใหญ่จัดตั้งกองทุนแล้ว จึงต้องมุ่งไปภาคเอกชน ซึ่งขนาดกองทุนไม่ได้ใหญ่มาก
ณ สิ้นปี 2555 กองทุนสำรองเลี้ยงชีพทั้งระบบมีมูลค่าสินทรัพย์ 6.96 แสนล้านบาท เพิ่มขึ้น 8.08 หมื่นล้านบาท หรือ 13% สินทรัพย์ของบริษัทเพิ่มขึ้นประมาณ 2 หมื่นล้านบาท หรือ 15% จากปี 2554 ทิ้งห่างอันดับ 2 ประมาณ 5 หมื่นล้านบาท
“บริษัทครองส่วนแบ่งการตลาดอันดับ 1 ในธุรกิจกองทุนสำรองเลี้ยงชีพเป็นปีที่ 3 และปีนี้ก็ตั้งเป้าจะรักษาเอาไว้ให้ได้ โดยเน้นเพิ่มทางเลือกให้ลูกค้ามีช่องทางการลงทุนเพิ่มมากขึ้นผ่าน Employee’s Choice ปัจจุบันนี้สมาชิกกองทุนเข้าใจการลงทุนและกล้าลงทุนสินทรัพย์เสี่ยงมากขึ้น ซึ่งที่ผ่านมาลูกค้าเริ่มมองการลงทุนในทองคำและตราสารต่างประเทศมากขึ้น” นายเกษตร กล่าว
นอกจากนี้ บริษัทจะมุ่งเน้นการรักษาฐานลูกค้าเดิมที่มีอยู่เอาไว้และเน้นการขยายตลาดใหม่ควบคู่กันไปด้วย เพราะบางรัฐวิสาหกิจที่มีขนาดใหญ่อาจจะเริ่มแบ่งให้บลจ.มาร่วมบริหารมากกว่า 1 แห่ง รวมถึงมีแผนจะเขยายไปยังกลุ่มลูกค้าธุรกิจเอสเอ็มอี ซึ่งมีอยู่จำนวนมาก แต่ยังเป็นห่วงว่าจะไดรับผลกระทบจากค่าแรง 300 บาทมากน้อยแค่ไหน จึงต้องรอดูอีกระยะหนึ่ง 
นายเกษตร กล่าวว่า สำหรับผลตอบแทนของกองทุนสำรองเลี้ยงชีพในปีที่ผ่านมาถือว่าน่าพอใจ หากสมาชิกมีการลงทุนในตราสารหนี้ ผลตอบแทนประมาณ 3% แต่หากแบ่งลงทุนในหุ้นผลตอบแทนก็ค่อนข้างดีในปีที่ผ่านมา